Badische Volkspartei
Di Badisch Volksbartei (dt. Badische Volkspartei, BVP) isch e Regionalbartei z Bade-Wirttebärg gsii. Si isch am 5. Juni 1959 z Kallsruh grindet wore. Ire wichtigscht Zyl isch d Uflesig vum Sidweschtstaat, wu s syter 1952 gee het, uf bolitisch-barlemäntarischem Wäg gsii, go d s Land Bade widerhärstelle. Ire erscht Vorsitzer isch dr Studierot Robert Albiez (* 1922) gsii.

Us wahltaktische Grind het si d BVP am 6. Merz 1960 mit dr Dytsche Bartei (DP) zämegschlosse. Offiziäll isch d Bartei DP/BVP gnännt wore. Uf em Wahlschyy isch si as DP ufgfiert wore. Si het bi dr Landdagswahl 1960 mit 1,61 % d 5-%-Hurd dytli verbasst. S bescht Ergebnis het si mit 4,3 % im Regierigsbezirk Fryburg ghaa. Em Leo Wohleb sy Witfrau Maria het z Fryburg-Stadt 9,2 % vu dr Stimme iberchuu. No dr Landdagswahl het si d BVP am 18. Septämber 1960 wider vu dr DP drännt. No dr Durfierig vum zweete Volksentschaid 1970, wu d Burger vu Bade derfir gstimmt hän, ass Bade-Wirttebärg blybt, het si d BVP ufglest.

Dr Heinrich Berggötz isch 1959 as ainzige kommunale Verdrätter vu dr BVP in Kallsruher Gmainsrot gwehlt wore.

Vum Programm un der Lyt här het s Iberschnydige mit em Haimetbund Badnerland (1952–70) gee.

Weblink 
 Badische Volkspartei im Stadtlexikon Karlsruhe

Fueßnote 

Dütschi Partei
Badische Gschicht